দুর্ঘটনার কবলে সোনু সুদের পরিবার! এখন কী অবস্থা?

ওয়েব ডেস্ক: বলিউড (Bollywood) অভিনেতা সোনু সুদের (Sonu Sood) পরিবারে নেমে এল দুর্ঘটনার (Accident) ছায়া। মুম্বই-নাগপুর হাইওয়েতে (Mumbai-Nagpur Highway) ভয়ানক গাড়ি দুর্ঘটনার কবলে পড়লেন তাঁর স্ত্রী সোনালি সুদ। এই ঘটনায় অল্পের জন্য বড় বিপদ থেকে রক্ষা পেয়েছেন তিনি ও তাঁর পরিবারের সদস্যরা। এখনও পর্যন্ত এই দুর্ঘটনায় কোনও প্রাণহানি হয়নি বলে খবর।

জানা গিয়েছে, সোমবার রাতে সোনালি সুদ তাঁর ভাগ্নে এবং বোনের সঙ্গে মুম্বই-নাগপুর হাইওয়ে দিয়ে যাচ্ছিলেন। গাড়িটি চালাচ্ছিলেন তাঁর ভাগ্নে। আচমকাই গাড়ির নিয়ন্ত্রণ হারিয়ে গেলে ঘটে দুর্ঘটনা। সজোরে ধাক্কা মারায় মুহূর্তের মধ্যেই দুমড়ে-মুচড়ে যায় তাঁদের গাড়িটি।

আরও পড়ুন: আচমকা অসুস্থ মা, শুটিং ছেড়ে তড়িঘড়ি বাড়ি ফিরলেন জ্যাকলিন!

দুর্ঘটনার খবর পেয়ে দ্রুত ঘটনাস্থলে পৌঁছন অভিনেতা সোনু সুদ। স্ত্রীর গাড়ির ভয়াবহ অবস্থা দেখে শিউরে ওঠেন তিনি। তবে সৌভাগ্যবশত সোনালি সহ গাড়িতে থাকা তিনজনের কেউই গুরুতর চোট পাননি। দুর্ঘটনার পরপরই সোনালি সুদ, তাঁর ভাগ্নে এবং বোনকে স্থানীয় হাসপাতালে নিয়ে যাওয়া হয়। চিকিৎসকরা জানিয়েছেন, তাঁদের শরীরে গুরুতর চোট না লাগলেও আগামী ৪৮ ঘণ্টা পর্যবেক্ষণে রাখা হবে।

স্ত্রীর দুর্ঘটনা প্রসঙ্গে প্রতিক্রিয়া জানিয়ে সোনু সুদ বলেন, “প্রথমে গাড়ির অবস্থা দেখে খুব ভয় পেয়েছিলাম। ঈশ্বরের আশীর্বাদেই বড় কোনও বিপদ হয়নি।” পাশাপাশি, গাড়ি চালানোর সময় সবাইকে সাবধানতা অবলম্বন করার আহ্বান জানান তিনি। এই দুর্ঘটনা আবারও মনে করিয়ে দিল, সড়কে নিরাপত্তা কতটা গুরুত্বপূর্ণ।